**ชาวไทยในสิงคโปร์** หมายถึงบุคคลที่ถือสัญชาติไทยหรือมีเชื้อสายไทยสยามที่เกิดหรือพำนักในประเทศสิงคโปร์ จากข้อมูลของสถานกงสุลไทยระบุว่าเมื่อ พ.ศ. 2555 มีจำนวน 47,700 คน และใน พ.ศ. 2564 มีจำนวน 18,335 คน ถือเป็นชุมชนไทยในต่างประเทศที่มีขนาดใหญ่เป็นอันดับที่แปดของโลก และเป็นอันดับที่สองของเอเชียตะวันออกเฉียงใต้

ประวัติ
-------

### ยุคอาณานิคม

มีชาวสยามเข้าไปตั้งถิ่นฐานหรือพำนักในสิงคโปร์มาช้านานแล้ว ในรัชสมัยพระบาทสมเด็จพระจอมเกล้าเจ้าอยู่หัว โปรดให้พระยาอรรคราชนารถภักดี (เนตร เนตรายน) ไปศึกษาภาษาอังกฤษที่สิงคโปร์ เมื่อทราบภาษาอังกฤษพอสมควรแล้ว ได้แต่งตั้งให้เป็นกงสุลที่สองในสิงคโปร์อยู่ระยะหนึ่ง ก่อนย้ายกลับไปรับราชการในสยามต่อไป เมื่อพระบาทสมเด็จพระจุลจอมเกล้าเจ้าอยู่หัวเสด็จประพาสสิงคโปร์ครั้งแรกเมื่อ พ.ศ. 2413 พร้อมพระราชทานช้างสัมฤทธิ์เป็นของขวัญแก่สิงคโปร์ และการเสด็จพระราชดำเนินเยือนสิงคโปร์เป็นการส่วนพระองค์ของพระบาทสมเด็จพระจุลจอมเกล้าเจ้าอยู่หัวเมื่อ พ.ศ. 2433 ทรงกล่าวถึงกลุ่มคนเชื้อสายไทยที่เข้าไปอาศัยและแต่งงานกับคนที่สิงคโปร์ ทรงตรัสเรียกคนไทยเหล่านี้รวมกับคนชาติอื่น ๆ ในนั้นว่า *เถื่อน* ความว่า "*...คนพวกที่จะเรียกได้ว่าคน ‘เถื่อน’ เหล่านี้มักจะเป็นคนพ่อเป็นฝรั่งบ้างเป็นเจ๊กบ้าง แม่เป็นแขก [มลายู] หรือเป็นคนไทยแต่ไปแต่งตัวเป็นแขก* [...] *บางทีก็แม่เป็นพะม่าพ่อเป็นฝรั่ง อยู่ในคงพูดแขก พูดเจ๊กพูดไทยได้ทั้งสามภาษา โดยมากบางคนก็พูดอังกฤษได้ แต่คงพูดแขกเป็นท้องภาษา ถึงพูดไทยไม่ได้ก็เข้าใจเกือบทุกคน คนเหล่านี้แต่งตัวเป็นแขก แต่ผัดหน้าแต่งตัวคล้าย ๆ ไทย กินหมากสูบบุหรี่ ไม่ใคร่เหม็นปาก พวกที่ปินังกินเหล้าจัดอยู่หน่อยหนึ่ง หน้ามักจะดี ผิวขาวกว่าแขกมะลายู แต่ไม่ถึงเจ๊กหรือฝรั่ง ที่มีความรู้ดีจนน่าพิศวงว่าทำไมจึ่งไปเป็นคนเช่นนี้ได้ก็มี*"

ทรงกล่าวถึงหญิงสยามไว้ ความว่า "*เราพบที่สิงคโปร์คน 1 รูปร่างหน้าตาเป็นเมียขุนนางได้ดี ๆ รู้ภาษาอังกฤษพูดอ่านเขียนได้คล่อง เรียนที่แรฟฟัลสกูล อายุก็เพียง 19 ปีเท่านั้นมันเป็นคนเช่นนี้ได้ขันเต็มที...*" และ "*คนไทยที่เราพบคน 1 นั้นเป็นคนกฎีจีน ไม่ได้ไว้มวย ไว้ผมประบ่า เขาชอบกันแต่เราเกลียดเต็มที อีแม่สื่อชื่อเอมเป็นคนบ้านอยู่วัดสระเกศ เป็นเมียแขก ดูท่าทางตอแหลเต็มที คนหากินพวกนี้ดูมันรู้จักกันหมด เราเข้าใจว่าคนพวกนี้เห็นจะเป็นพวกที่ดีกว่า 2 พวกที่ว่ามาก่อนนั้น และมักสรรเสริญกันว่ามีวิชชาดีต่าง ๆ ในเชิงนักเลง*"

ประชากรไทยในสิงคโปร์  
แบ่งตามปี| ปี | ประชากร | ±% |
| --- | --- | --- |
|  2555  | 47,700 | —     |
|  2557  | 40,000 | −16.1% |
|  2564  | 18,335 | −54.2% |
| อ้างอิง: กระทรวงการต่างประเทศ |

วัดศากยมุนีพุทธคยา เป็นวัดไทยบนถนนเรซคอร์ส
คาดว่าคนไทยในสิงคโปร์ยุคแรก ๆ คือคนจีนที่มีสำนึกว่าตนเองเป็นคนไทยเช่นเดียวกับคนจีนเมืองปีนัง คือ พูดภาษาไทยหรือนับถือศาสนาพุทธนิกายเถรวาท แต่มีรูปพรรณและแต่งกายเป็นจีนหรือบ้าบ๋า พระบาทสมเด็จพระจุลจอมเกล้าเจ้าอยู่หัวทรงซื้อที่ดินบนเกาะสิงคโปร์จำนวนสองแปลง แปลงแรกมีพระราชประสงค์ให้เป็นสถานทูตไทย และอีกแปลงให้สร้างวัดพุทธแบบไทยประเพณี มีการตั้งข้าราชการสยามรับราชการในสิงคโปร์ เช่น ตันกิมเจ๋ง เป็นกงสุลใหญ่ประจำสิงคโปร์ ซึ่งเป็นผู้สนิทสนมกับพระบาทสมเด็จพระจุลจอมเกล้าเจ้าอยู่หัว ต่อมาเมื่อหลังตันกิมเจ๋งถึงแก่อนิจกรรม คุณหญิงเผื่อน อนุกูลสยามกิจ ภรรยา, คง อนุกูลสยามกิจ บุตรชาย และเชย วัชราภัย หลานสาว จึงย้ายกลับไปกรุงเทพมหานคร ใน พ.ศ. 2443 สมเด็จพระเจ้าบรมวงศ์เธอ กรมพระยาเทวะวงศ์วโรปการทรงระบุว่าไว้ในหัตถเลขาไปถึงพระยาสิทธิศัลการ อัครราชทูตสยามประจำกรุงลอนดอนเกี่ยวกับการจ้างงานของคนไทยในสิงคโปร์ว่า *"...ด้วยพระยาสิทธิศัลการก็ทราบอยู่ด้วยว่าคนที่เป็นไทยแท้นั้น คงไม่รับจ้างฝรั่งที่ไม่เป็นหลักฐานไปยุโรปจากกรุงเทพฯ แลถ้าจะจ้างออนกันไป ก็ย่อมมีผู้รู้เห็น แลรู้จักชื่อเสียงผู้ที่จ้างไป การจ้างลูกจ้างโดยออกไปยุโรปจึงมีชุกชุมอยู่แต่ที่เมืองสิงคโปร์ซึ่งเป็นเมืองขึ้นอังกฤษ แลที่มักมีคนไทยเป็นอันมากหลบหนีอพยพไปอาศัยตั้งบ้านเรือนอยู่ไม่คิดจะกลับบ้านเมืองเดิมเช่นนี้ จะถือเป็นคนไทยก็ยาก เพราะฉะนั้นมีกลาสีแขกแลคนชาวตะวันออกเป็นอันมากซึ่งอาศัยอยู่ในหัวเมืองขึ้นอังกฤษที่พูดไทยได้ แลเมื่อตกอับก็ชองเอาว่าเป็นคนไทย..."* และมีกรณีชาวไทย 5 คนจากสิงคโปร์ติดตามคณะละครสัตว์ของชาวยุโรป แต่ถูกคณะละครสัตว์ทอดทิ้งที่เมืองโดเวอร์ ประเทศอังกฤษ จนมีสภาพเป็นคนอนาถาก่อนได้รับการช่วยเหลือจากรัฐบาลสยาม เมื่อคราวที่สมเด็จพระเจ้าบรมวงศ์เธอ เจ้าฟ้ากรมพระยานริศรานุวัดติวงศ์ เสด็จเยี่ยมพระเจ้าบรมวงศ์เธอ กรมพระกำแพงเพชรอัครโยธินซึ่งประทับที่สิงคโปร์เมื่อ พ.ศ. 2467 แต่ทรงหาพระตำหนักของกรมพระกำแพงเพชรอัครโยธินไม่พบ จึงไปถามพระภิกษุในวัดพุทธคยา (ปัจจุบันคือ วัดศากยมุนีพุทธคยา) หรือมีชื่ออย่างสามัญว่า *วัดเสือ* ซึ่งเป็นวัดไทยที่ก่อตั้งโดยพระมอญ ก็ทรงพบปะคนไทยอาศัยในบริเวณนั้นจำนวนหนึ่ง

### หลังการก่อตั้งประเทศสิงคโปร์

โกลเดนไมล์คอมเพล็กซ์
หลังการก่อตั้งประเทศ สิงคโปร์มุ่งพัฒนาเศรษฐกิจภาคอุตสาหกรรมและยกระดับคุณภาพชีวิตของประชากร และขาดแรงงานฝีมือจำนวนมาก ด้วยเหตุนี้สิงคโปร์จึงเปิดรับแรงงานจากต่างประเทศที่หลากหลายขึ้น เช่น จีน มาเลเซีย เกาหลีใต้ และไทย ซึ่งแรงงานไทยส่วนใหญ่มีพื้นเพเป็นชาวภาคตะวันออกเฉียงเหนือ เบื้องต้นแรงงานชายจะเป็นคนงานก่อสร้าง และแรงงานหญิงทำหน้าที่เป็นแม่บ้าน ใน พ.ศ. 2531 มีแรงงานไทยจำนวน 25,000 คน ต่อมา พ.ศ. 2533 มีแรงงานไทยเพิ่มขึ้นเป็น 30,000 คน กระทั่ง พ.ศ. 2537 มีแรงงานไทยในสิงคโปร์มากถึง 50,000 คน โดยไม่รวมแรงงานลักลอบเข้าเมืองผิดกฎหมายอีกจำนวนหนึ่งด้วย นอกจากการเป็นแรงงานและแม่บ้านแล้ว ยังมีชาวไทยอีกกลุ่มดำเนินธุรกิจด้านอาหารไทยและเครื่องดื่ม (โดยเฉพาะชาไทย) กระจายทั่วไปทั้งรายใหญ่และรายย่อย

ชาวไทยจำนวนมากนั่งรถโดยสารมาจนถึงสิงคโปร์ ตึกโกลเดนไมล์คอมเพล็กซ์ (Golden Mile Complex) ซึ่งเป็นจุดขึ้นรถโดยสารกลายเป็นหลักแหล่งชุมนุมของคนไทยในสิงคโปร์ มีธุรกิจร้านอาหาร บริษัททัวร์ และหนังสือพิมพ์ไทยผุดขึ้นในย่านนี้ จนตึกโกลเดนไมล์มีสมญาว่า "เมืองไทยน้อย" (Little Thailand) ทั้งยังเป็นพื้นที่สร้างปฏิสัมพันธ์และความสัมพันธ์กับคนไทยในสิงคโปร์ ใกล้กับโกลเดนไมล์คอมเพล็กซ์มีสวนสาธารณะริมน้ำกัลลัง หรือที่ชาวไทยเรียกว่า *สวนมะพร้าว* เป็นสถานที่พักผ่อนหย่อนใจ ค้าขาย และสังสรรค์ นอกจากโกลเดนไมล์คอมเพล็กซ์แล้ว ยังมีคนไทยอาศัยอยู่ในแฟลตคนงานแออัดย่านบุนเลย์ (Boon Lay) และมีหญิงชาวไทยค้าบริการแบบผิดกฎหมายในย่านนั้นเป็นสำคัญ

วัฒนธรรม
--------

### ภาษา

วัดอานันทเมตยาราม เป็นวัดไทยที่เก่าแก่ที่สุด สร้างตั้งแต่ พ.ศ. 2463 ปัจจุบันตั้งอยู่บนถนนบูกิตเมอระฮ์
ภายในวัดสุวรรณคีรีวนารามบนเกาะปูเลาอูบิน
ชาวไทยในสิงคโปร์ส่วนใหญ่ใช้ภาษาอังกฤษสำหรับสื่อสารกับชาวสิงคโปร์ แต่ใช้ภาษาไทยหรือภาษาไทยถิ่นอีสานร่วมกับกลุ่มชนเดียวกัน โดยภาษาไทยในประเทศสิงคโปร์ จะมีคำศัพท์เฉพาะของตัวเองไม่กี่คำ เช่น *สวนมะพร้าว* หมายถึง สวนสาธารณะริมน้ำกัลลัง *ใบเวิร์ก* แปลว่า ใบอนุญาตทำงาน (มาจาก *work permit*) *แท็ก* [ออกเสียง แถ็ก] แปลว่า สัญญาอนุญาต (มาจาก *contract*) และ *จ๊อบ* หรือ *จ๊อบเข้า-จ๊อบออก* แปลว่า การเข้าไปทำงานในช่วงเวลาสั้น ๆ มาจากคำว่า *job* (งาน) และ *chop* (การลงตราประทับวีซ่าของเจ้าหน้าที่) ทั้งออกเสียงคล้ายคำว่า *จอบ* แปลว่า แอบ หรือ ลักลอบ ในภาษาไทยถิ่นอีสาน ชาวไทยในสิงคโปร์ใช้ในความหมายว่า การเข้าไปทำงานระยะสั้นตามอายุวีซ่าผ่านแดนชั่วคราวที่ทางการสิงคโปร์กำหนดให้ ผู้ที่เชี่ยวชาญด้านการทำงานระยะสั้นนี้จะถูกเรียกว่า *เซียนจ๊อบ*

### ศาสนา

ชาวไทยในสิงคโปร์ส่วนใหญ่นับถือศาสนาพุทธนิกายเถรวาท ปัจจุบันมีวัดไทยในการปกครองของเจ้าคณะรัฐสิงคโปร์และเครือสมัชชาสงฆ์ไทยในสิงคโปร์ จำนวน 51 วัด ชาวสิงคโปร์จำนวนไม่น้อยให้ความสนใจกับเครื่องรางของขลังไทย โดยเฉพาะพระเครื่องหรือเครื่องรางอื่น ๆ ด้วยมองว่าเป็นสิริมงคล ส่งเสริมหน้าที่การงานและสุขภาพ เป็นที่นิยมทั้งสวมใส่หรือพกติดตัว

ทั้งนี้วัดไทยในประเทศสิงคโปร์มิได้เน้นศาสนบริการแก่ชาวไทยเพียงอย่างเดียว หากแต่เป็นที่พึ่งของคนหลากหลายชาติพันธุ์ในสิงคโปร์ วัดไทยกลายเป็นพื้นที่ของชาวสิงคโปร์เชื้อสายจีนซึ่งเป็นประชากรกลุ่มใหญ่ วัดไทยมีสถาปัตยกรรมจีนเพิ่มขึ้นและมีทรัสตีชาวจีนทั้งหมด ซึ่งก่อให้เกิดความเข้าใจและการแลกเปลี่ยนซึ่งกันและกัน เป็นเครื่องสะท้อนความหลากหลายทางสังคม โดยพระสงฆ์ใช้อำนาจผ่านศาสนพิธีและกิจกรรมสำคัญต่าง ๆ อย่างถ่อมตัว การเปลี่ยนแปลงนี้ถือเป็นสิ่งใหม่ที่จะก่อให้เกิดความคล่องตัวและตอบสนองกับคนรุ่นใหม่

### สมาคม

ชาวไทยในสิงคโปร์ ได้ก่อตั้งสมาคมไทย (สิงคโปร์) เพื่อเป็นศูนย์กลางของคนไทยในสิงคโปร์ตั้งแต่ พ.ศ. 2540 และสมาคมสามัคคีไทยไกลบ้าน (สิงคโปร์) เดิมใช้ชื่อว่า สมาคมเพื่อนแรงงานไทยในสิงคโปร์ ทั้งยังมีชมรมนาฏศิลป์ไทยในสิงคโปร์ จัดการสอนนาฏศิลป์แก่เยาวชนไทยและลูกครึ่งไทยที่อาศัยในสิงคโปร์ โดยได้รับการสนับสนุนจากสถานเอกอัครราชทูต นอกจากนี้ประเทศสิงคโปร์ยังมีการจัดประเพณีสงกรานต์ และกิจกรรมลอยกระทง

บุคคลที่มีชื่อเสียง
-------------------

* เบน เดวิส – ลูกครึ่งไทย-อังกฤษ เป็นนักฟุตบอลสิงคโปร์ในสโมสรฟุตบอลฟูลัม
* พรศักดิ์ ประจักษ์วิทย์ – ชาวไทยเชื้อสายจีน เป็นนักแสดงสิงคโปร์
* วาเนสซา เมย์ – ลูกครึ่งไทย-สิงคโปร์ เป็นนักไวโอลินสหราชอาณาจักร
* เวอร์เนตตา โลเปซ – เป็นดีเจและนักแสดงสิงคโปร์
* หง หลิง – ลูกครึ่งไทย-สิงคโปร์ เป็นนักแสดงสิงคโปร์

อ้างอิง
-------

1. 1 2 3  "สถิติจำนวนคนไทยใน ตปท. ประจำปี 2564" (PDF). *กรมการกงสุล กระทรวงการต่างประเทศ*. 28 กุมภาพันธ์ 2022. สืบค้นเมื่อ 22 เมษายน 2022.
2. 1 2  "รายงานจำนวนประมาณการคนไทยในต่างประเทศ 2012" (PDF). *consular.go.th*. 5 มีนาคม 2012. คลังข้อมูลเก่าเก็บจากแหล่งเดิม (PDF)เมื่อ 14 กุมภาพันธ์ 2017. สืบค้นเมื่อ 27 มีนาคม 2022.
3. ↑  ณัฐวุฒิ สุทธิสงคราม. *ชีวิตและงานกงสุลไทยของพระยาอนุกูลสยามกิจ อุปนิกษิตสยามรัฐ (ตันกิมเจ๋ง) กงสุลเยเนอราลไทยคนแรก ณ เมืองสิงคโปร์*. กรุงเทพฯ : ศูนย์หนังสือกรุงเทพ. 2525, หน้า 22
4. ↑  "อาจารย์ ม.ธรรมศาสตร์เผย ความเข้าใจผิดของคนไทย ขณะเยี่ยมชม 'ช้างสำริด' ของขวัญ ร.5 พระราชทาน 'สิงคโปร์'". *มติชนออนไลน์*. 16 กุมภาพันธ์ 2019. สืบค้นเมื่อ 27 มีนาคม 2022.
5. 1 2 3  "ร.5 ทรงเล่า "เที่ยวกลางคืน" บรรยายโสเภณีที่ปีนัง-สิงคโปร์ และเจอคนไทย!". *ศิลปวัฒนธรรม*. 22 สิงหาคม 2020. สืบค้นเมื่อ 27 มีนาคม 2022.
6. ↑  พัทยา เรือนแก้ว (กรกฎาคม–ธันวาคม 2561). คนไทยและการก่อตัวเป็นชุมชนไทยในเอเชีย. *วารสารพัฒนศาสตร์ (1:2)*, หน้า 107
7. ↑  พิเชฐ แสงทอง (พฤษภาคม–สิงหาคม 2560). ศึกไทย-พม่าที่ปีนัง: แกะรอยปริศนาปีสร้างและคดีความที่วัดปูเลาติกุส (ไชยมังคลาราม) มาเลเซีย. *วารสารกึ่งวิชาการ* (38:2), หน้า 43
8. ↑  ปัญญา เทพสิงห์ (มกราคม–มิถุนายน 2560). "ปัจจัยที่ส่งผลต่อความหลากหลายศิลปกรรมของวัดไทยในประเทศสิงคโปร์". *สารสารศิลปกรรมศาสตร์ มหาวิทยาลัยขอนแก่น* (9:1). หน้า 195
9. ↑  ยุทธิยง ลิ้มเลิศวาที (9 มีนาคม 2020). ""ตันกิมเจ๋ง" กงสุลไทยคนแรก ณ เมืองสิงคโปร์ ผู้สำเร็จราชการเมืองกระบุรีและผู้มากบารมีบนแผ่นดินลอดช่อง!". *ผู้จัดการออนไลน์*. สืบค้นเมื่อ 27 มีนาคม 2022.
10. ↑  เอนก นาวิกมูล. *นักเดินทางชาวสยาม*. กรุงเทพฯ : แสงดาว, 2562, หน้า 261
11. ↑  เอนก นาวิกมูล. *นักเดินทางชาวสยาม*. กรุงเทพฯ : แสงดาว, 2562, หน้า 258
12. 1 2  ดำรงราชานุภาพ, สมเด็จพระเจ้าบรมวงศ์เธอ กรมพระยา. "สาส์นสมเด็จ (29 พฤษภาคม พ.ศ. 2478 น)". *วชิรญาณ*. สืบค้นเมื่อ 18 เมษายน 2022.
13. ↑  ดำรงราชานุภาพ, สมเด็จพระเจ้าบรมวงศ์เธอ กรมพระยา. "สาส์นสมเด็จ (8 มิถุนายน พ.ศ. 2478 ดร)". *วชิรญาณ*. สืบค้นเมื่อ 18 เมษายน 2022.
14. ↑  ดำรงราชานุภาพ, สมเด็จพระเจ้าบรมวงศ์เธอ กรมพระยา. "สาส์นสมเด็จ (12 มิถุนายน พ.ศ. 2478 น)". *วชิรญาณ*. สืบค้นเมื่อ 18 เมษายน 2022.
15. ↑  "Thai workers have help fitting in here, thanks to group". AsiaOne. 15 พฤษภาคม 2014. สืบค้นเมื่อ 11 กรกฎาคม 2019.
16. ↑  พัฒนา กิติอาษา (มกราคม–เมษายน 2552). "คติชนคนข้ามแดน: จากอีสานถึงสิงคโปร์". *วารสารสังคมลุ่มน้ำโขง* (5:1), หน้า 7, 9
17. ↑  *เทรนด์ร้านอาหารในสิงคโปร์* (PDF). สำนักงานส่งเสริมการค้าในต่างประเทศ. 2019. p. 5.
18. ↑  "วิธีการเปิดร้านอาหารไทยในสิงคโปร์ให้ประสบความสำเร็จ". *SME How*. สืบค้นเมื่อ 16 พฤษภาคม 2022.
19. ↑  "Golden Mile Complex will 'not be the same even if building is kept'". TODAYonline. 13 มกราคม 2019. สืบค้นเมื่อ 14 กรกฎาคม 2019.
20. ↑  พัทยา เรือนแก้ว (กรกฎาคม–ธันวาคม 2561). คนไทยและการก่อตัวเป็นชุมชนไทยในเอเชีย. *วารสารพัฒนศาสตร์ (1:2)*, หน้า 117
21. 1 2 3 4  พัฒนา กิติอาษา (มกราคม–เมษายน 2552). "คติชนคนข้ามแดน: จากอีสานถึงสิงคโปร์". *วารสารสังคมลุ่มน้ำโขง* (5:1), หน้า 13
22. ↑  พัฒนา กิติอาษา (มกราคม–เมษายน 2552). "คติชนคนข้ามแดน: จากอีสานถึงสิงคโปร์". *วารสารสังคมลุ่มน้ำโขง* (5:1), หน้า 14
23. ↑  Sam Ponsan (24 เมษายน 2019). "8 เรื่องควรรู้สำหรับคนไทยที่อยากไปทำงานสิงคโปร์ กับ 'โบว์ - ขจีภรณ์ เตชะทวีกิจกุล' แอดมินเพจ 'Boring Singapore'". *Mango Zero*. สืบค้นเมื่อ 28 มีนาคม 2022.
24. ↑  พัทยา เรือนแก้ว (กรกฎาคม–ธันวาคม 2561). คนไทยและการก่อตัวเป็นชุมชนไทยในเอเชีย. *วารสารพัฒนศาสตร์ (1:2)*, หน้า 130
25. ↑  พัฒนา กิติอาษา (มกราคม–เมษายน 2552). "คติชนคนข้ามแดน: จากอีสานถึงสิงคโปร์". วารสารสังคมลุ่มน้ำโขง (5:1), หน้า 19
26. ↑  พัฒนา กิติอาษา (มกราคม–เมษายน 2552). "คติชนคนข้ามแดน: จากอีสานถึงสิงคโปร์". วารสารสังคมลุ่มน้ำโขง (5:1), หน้า 16
27. ↑  "วัดไทย". *Royal Thai Embassy Singapore*. สืบค้นเมื่อ 26 มีนาคม 2022.
28. ↑  ""เว็ปเตอร์ลี" (李耀光: Lee Yao Guang) เซียนพระ หลวงปู่คำพันธ์ - อ.เปล่ง บุญยืน @ สิงคโปร์". *ผู้จัดการออนไลน์*. 18 มีนาคม 2019. สืบค้นเมื่อ 26 มีนาคม 2022.
29. ↑  "สินค้าเครื่องรางของขลังไทยในสิงคโปร์". *กรมส่งเสริมการค้าระหว่างประเทศ กระทรวงพาณิชย์*. 19 กันยายน 2019. สืบค้นเมื่อ 27 มีนาคม 2022.[*ลิงก์เสีย*]
30. ↑  ปัญญา เทพสิงห์ (มกราคม–มิถุนายน 2560). "ปัจจัยที่ส่งผลต่อความหลากหลายศิลปกรรมของวัดไทยในประเทศสิงคโปร์". *วารสารศิลปกรรมศาสตร์ มหาวิทยาลัยขอนแก่น* (9:1). หน้า 208–209
31. ↑  "เอกอัครราชทูต ณ สิงคโปร์ เป็นประธาน ในงานวันลอยกระทงของสมาคมไทย (สิงคโปร์)". *Royal Thai Embassy Singapore*. 17 พฤศจิกายน 2012. สืบค้นเมื่อ 28 มีนาคม 2022.
32. ↑  พัทยา เรือนแก้ว (กรกฎาคม–ธันวาคม 2561). คนไทยและการก่อตัวเป็นชุมชนไทยในเอเชีย. *วารสารพัฒนศาสตร์ (1:2)*, หน้า 114
33. ↑  "เอกอัครราชทูตฯ มอบประกาศนียบัตรให้แก่นักเรียนที่ได้เข้าอบรมนาฏศิลป์ไทยภายใต้โครงการสอนนาฏศิลป์ไทยให้แก่เยาวชนไทยในสิงคโปร์". *Royal Thai Embassy Singapore*. สืบค้นเมื่อ 28 มีนาคม 2022.
34. ↑  "เทศกาลสงกรานต์ของใคร ทำไมต้องหวง?". *วอยซ์ทีวี*. 19 มีนาคม 2014. สืบค้นเมื่อ 28 มีนาคม 2022.
35. ↑  "สนร. สิงคโปร์ ร่วมงานประเพณีลอยกระทง". *สำนักงานแรงงานในประเทศสิงคโปร์*. 19 พฤศจิกายน 2018. เก็บจากแหล่งเดิมเมื่อ 14 มิถุนายน 2023. สืบค้นเมื่อ 28 มีนาคม 2022.

| * ด
* ค
* ก
ชาวไทย |
| --- |
| ในประเทศ | 
* คนสยาม
* คนอีสาน
* คนเหนือ
* คนใต้
* คนโคราช

 |  |
| แอฟริกา | 
* เคนยา
* มาดากัสการ์
* โมซัมบิก
* ลิเบีย
* อียิปต์
* แอฟริกาใต้

 |
| อเมริกา | 
* แคนาดา
* สหรัฐ

 |
| เอเชีย | 
* กัมพูชา
* เกาหลีใต้
* จีน
* ซาอุดีอาระเบีย
* ญี่ปุ่น
* ติมอร์-เลสเต
* ไต้หวัน
* ปากีสถาน
* พม่า (โยดะยา)
* ฟิลิปปินส์
* มาเลเซีย (ซัมซัม)
* สหรัฐอาหรับเอมิเรตส์
* สิงคโปร์
* อินเดีย
* อินโดนีเซีย
* อิสราเอล
* ฮ่องกง

 |
| ยุโรป | 
* เดนมาร์ก
* นอร์เวย์
* เนเธอร์แลนด์
* ฝรั่งเศส
* ฟินแลนด์
* เยอรมนี
* รัสเซีย
* สเปน
* สวิตเซอร์แลนด์
* สวีเดน
* สหราชอาณาจักร
* ออสเตรีย
* อิตาลี
* ไอซ์แลนด์

 |
| โอเชียเนีย | 
* นิวซีแลนด์
* ออสเตรเลีย

 |
| **ดูเพิ่ม:** **ลักษณะประชากรไทย** |